4. நீதிபதி கற்பகவிநாயகம் பற்றி. இது ஷெரிஜா பானு கஞ்சா வழக்கு பற்றி. நீதிபதி கற்பகவிநாயகம் அதிரடித் தீர்ப்புகளால், வித்தியாசமான தீர்ப்புகளால் பெரிதும் செய்தித்தாள்களில் பேசப்படுபவர். [கதை விவரம்: மேற்குறிப்பிட்ட கஞ்சா வழக்கில் (இதுபற்றித் தனியாக எழுத வேண்டும்) மதுரை காவல்துறைக் கமிஷனரை விசாரிக்கும்போது நீங்கள் யாரையோ திருப்திப்படுத்த இம்மாதிரி அவசர அவசரமாக ஷெரிஜா மீது வழக்குப் போட்டு இரவோடு இரவாக சென்னைக்குக் கொண்டு வந்துள்ளீர்கள் என்று சொல்லியுள்ளார். உடனே இதுதான் சாக்கு என்றமாதிரி கருணாநிதி தான் செய்தித்தாள்கள்களுக்கு அனுப்பும் கேள்வி-பதில் சர்க்குலரில் (இதில் கிரிக்கெட் நடுவர் ஹரிஹரன் கிரிக்கெட் மைதானத்தில் கொடுக்கும் தீர்ப்பு பற்றிய கருத்து முதல் கற்பகவிநாயகம் தீர்ப்பு பற்றிய கருத்து வரை இருக்கும்!) நீதிபதி காட்டிய கை ஜெயலலிதாவை நோக்கிப் பாய்கிறது என்றவண்ணம் சொல்லியிருந்தார். உடனே அதிமுக வக்கீல் ஜோதி நீதிபதி கற்பகவிநாயகம் இந்த வழக்கு விசாரிப்பிலிருந்து விலக்கப்பட வேண்டும் என்று மனு கொடுத்து பின்னர் அதனைத் திரும்பப் பெற்றுக் கொண்டார். இதனிடையே நீதிபதியே தற்போதைய அரசாட்சி பிரமாதம் என்று புகழ்ந்து, கருணாநிதியை கடிந்து கொண்டு, தானும் வழக்கிலிருந்து விலகிக் கொண்டார். நீதிபதி சொக்கலிங்கம் இந்த வழக்கை ஏற்றுக் கொண்டு ஷெரிஜா மீதான பெயிலைத் தள்ளுபடி செய்தார். கற்பகவிநாயகம் ஒருவேளை பெயில் கொடுத்திருப்பாரோ என்னவோ?]